Papersnake/gushiwen huggingface dataset:
龙门偶作五首 其四
释清远（宋代）

初夜凉生早，微云卷太空。灯悬松竹露，帘捲薜萝风。

可笑千年事，能将一念通。相逢禅客间，细细话吾宗。
老来犹喜看书清晨有警书以自砭 其二
林希逸（宋代）

禅学元非妄诋诃，声前句后总成魔。本来性即虚空是，自障尘因闻见多。

过眼皆如云不住，举头但看月如何。传灯诸老还痴绝，只玩心珠底用歌。
别后却寄三门发运卞寺丞兼简臧推官
魏野（宋代）

共泛楼船去，临流羡送君。
烟中旗不见，风里乐犹闻。
李郭情堪并，荀陈事岂分。
归来溪路上，特地怆离群。
和韵归张通父诗卷
陈杰（宋代）

当年握手谈何事，此日相观一卷诗。
湘竹恨深听雨夜，洛英梦继看花时。
杜陵春好工添泪，宋玉秋清只益悲。
犹有堪论千载上，由来不倩俗间知。
题万初上人枯木兰竹图
刘崧（元代）

苍龙跃海鳞鬣古，翡翠出林毛羽鲜。即色已非身外相，生香应悟定中禅。
入夏
黎廷瑞（宋代）

入夏才几日，新晴已不禁。
阑珊花晚景，掩映树初阴。
西照山河影，南风天地心。
物情殊可笑，团扇已騃騃。
妙智庵
宋伯仁（宋代）

结屋占山巅，源流未有年。
便非真隐者，且喜得安然。
石洞云同卧，茶铛客对煎。
我来聊小憩，诗满夕阳天。
游东郊以园林无俗情为韵得情字二首
冯时行（宋代）

野寺日欲落，晚林烟自生。
霞文明远水，鸦点背孤城。
酒尽无閒酌，茶粗得老烹。
归来喜不寐，濩落称余情。
寒食杂兴二篇 其二
郑刚中（宋代）

小小园亭书掩关，身闲不用更偷闲。柳绵尽日高低处，春色于人去住间。

已醉更应将酒解，负花须索把诗还。我今已是霜颠秃，不比休文只鬓斑。
九用喜雨韵三首
吴潜（宋代）

家乡千里隔千岑，想见飞鸣鹤在阴。
留滞又烦已寄檄，平安且幸竹传音。
谩夸斋静香凝寝，但觉檐高响发砧。
若把悲愁情绪较，蚤秋不似暮秋深。
次韵赵承之殿撰二首 其一
饶节（宋代）

第一流中能几人，瑶林琼树恐无邻。恬游事外缘闻道，忧到眉端止为民。

出处不哗浑入妙，文章无意自通神。头青面雪关渠事，要作菖蒲几研春。
送李北山归建康 其二
梁栋（宋代）

贫贱有饿死，富贵履危机。东海不可渔，西山采无薇。

四方已一气，我今将安归。
瓶中插梨杏桃李四花有咏
杨基（明代）

各自媚春光，轻红映浅妆。
日融花气暖，忘却是谁香。
望江南（晚晴）
刘辰翁（宋代）

朝朝暮，云雨定何如。花日穿窗梅小小，雪风洒雨柳疏疏。人唱晚晴初。
李伯阳赞三首
白玉蟾（宋代）

蓬莱三万里，道德五千言。
一自青牛去，函关烟雨昏。
送太常鱼博士通守汉州
宋庠（宋代）

春霰霁征涂，离人向蜀初。
还抛博士蕝，贪佐使君旟。
藻思夸名阁，忠怀慕叱车。
布刀多计吏，行矣数通书。
边将三首
司马光（宋代）

月白星稀霜气多，卷旗束甲涉葱河。
田家不觉官军度，夜半只闻风雨过。
赠相师
饶节（宋代）

枯木岩中一病夫，问生何处著荣枯。却须自把轩辕镜，还见从来面目无。
晴诗
雍陶（唐代）

晚虹斜日塞天昏，一半山川带雨痕。
新水乱侵青草路，残烟犹傍绿杨村。
胡人羊马休南牧，汉将旌旗在北门。
行子喜闻无战伐，闲看游骑猎秋原。
读西京杂记十三首次渊明读山海经韵 其六
李彭（宋代）

公孙发蒙耳，猥作支厦木。仲舒弃胶西，白驹在空谷。

脱粟饭故人，安敢望薰沐。齐人固多诈，何由调玉烛。
精卫填海
《山海经·北山经》（先秦）

炎帝之少女，名曰女娃。女娃游于东海，溺而不返，故为精卫，常衔西山之木石，以堙于东海。
戏蛙
周紫芝（宋代）

梦回闲看绕灯蛾，窗外蛙声两更多。莫遣盘中种鲑菜，要留水底作笙歌。
炊烟
史弥宁（宋代）

丝丝古柳网罗鸦，拍拍平田鼓吹蛙。不是青烟出林杪，得知山崦有人家。
阻风泊舒州长风沙二首 其一
杨万里（宋代）

苦被淮西市，苛留江表船。闻村红酒贱，看网白鱼鲜。

元是沧浪客，况逢花柳天。山川嗔老我，醒眼对风烟。
观灯玉台体十首
徐铉（宋代）

抚云璈，吹玉箫。
艳舞回罗袂，香风闪步摇。
春闺怨
杜荀鹤（唐代）

朝喜花艳春，暮悲花委尘。
不悲花落早，悲妾似花身。
乐物吟
邵雍（宋代）

物有声色气味，人有耳目口鼻。
万物于人一身，反观莫不全备。
清都观
王濯（唐代）

天上清都人莫到，山间仙观久荒凉。
惟余旧浴丹砂井，一酌犹令齿颊香。
寄云居微首座
李彭（宋代）

天星粲以繁，斗杓横复直。其谁移人间，罗列遍阡陌。

绮纨沸笙竽，觞酌事几席。遥怜山阿人，听钟夜寥阒。

孤峰最高寒，阴崖四时雪。许分一派风，濯我朱夏热。

江皋春事归，峰头犹凛冽。报子以回飙，草木亦欣悦。
津亭
刘敞（宋代）

西风豁愁阴，天水两涵泳。微波荡寒日，极目万里净。

离披蒹葭老，萧瑟原野迥。物容惊客怀，橹声动归兴。

倦游发恐白，多虑身复病。缅慕苍梧云，无心自辉映。
宣德丙午扈驾巡边途中感兴 其一
杨溥（明代）

膏车度重关，重关路漫漫。两厢既充轫，四牡何盘桓。

翘首望前{車丸}，迢迢不可攀。任重难为力，临歧发长叹。
跋杨中斋诗词集
王义山（宋代）

江西派已远，后来无闻人。
许大能诗声，来自浙之滨。
奚奴背锦囊，马蹄踏青春。
来派江西诗，风月浩无垠。
翩翩佳公子，皆绮纨其身。
惟君独不然，每恨无书贫。
胸中国子监，所积皆轮囷。
把酒读君诗，一字一精神。
句里带梅香，不涴半点尘。
家本住孤山，和靖与卜邻。
吾闻诗之天，不在巧与新。
纖浓寄淡泊，清峭寓简淳。
古律尤崛奇，可与子建亲。
此诗实兼之，体具众美纯。
载哦长短篇，音节中韶钧。
少游词如诗，二者皆逼真。
再拜卷锦还，愿言宝所珍。
次韵吴明叟集鹤林五首 其四
汪藻（宋代）

支头涧底石，濯足松下泉。吾生傥有此，无复东西缘。
楚翁别五年丙午四月来山中风雨数日因话旧作
黎廷瑞（宋代）

三千年待桃花结，五百岁还铜狄磨。
我辈相期非旦暮，五年离别未为多。
绝句二首立春夜闻蛙鸣作 其二
刘基（明代）

轻轻细雪点枯池，袅袅东风拂树枝。春到草根人未觉，夜来先有蛰蛙知。
玉河泛舟至玉泉 其四
弘历（清代）

偷閒揽景亦寻题，江砚宣毫侍者赍。绝胜常年凭赏处，稻塍禾垄绿云齐。
乙巳邵武建宁夜坐书呈诸公 其十七
陈普（宋代）

金明池上绿衣儿，燮理阴阳焉用之。建国立家真可怪，不栽梓漆与桐椅。
感兴十七首 其十六
林大钦（明代）

一身自潇洒，万物何嚣喧。端拱谢时好，优游获性原。

十年希成立，三省持话言。言为惩昔悔，一德赖自敦。

玄机信微漠，杂学竟多门。吾志在择善，毋然枝叶繁。
书邓先生石几
项传（宋代）

昔闻河上公，今见濠上翁。
姓名氏时易，道德经解同。
胡恕堂中丞听禅图
周寿昌（清代）

粤秀峰头妖雾横，先生到日欃枪平。西子湖头秋月皎，先生去后烽烟扰。

一去一来何因缘，是有妙法非言诠。心慈合造人间福，量大能超劫外天。

天台一万八千丈，飞仙往往凌风上。忽从古德证三生，俯瞰尘寰空万象。

鱼山梵呗几由旬，白足历见宰官身。手持龙节敷灵雨，活物岂数恒沙尘。

修罗不艺青莲火，小歇津梁参佛果。根芽悟彻去来今，丹青妙写人天我。

我昔问绢之江涯，石梁曾访赤城霞。披图愿附听经座，笑摘灵山一瓣花。
上清晖閤遇雪
李峤（唐代）

千钟圣酒御筵披，六出祥英乱绕枝。

即此神仙对琼圃，何须辙迹向瑶池。
送潘信卿用李太白送韦八之西京韵
唐文凤（明代）

南山有孤凤，刷羽远飞去。枳棘不足栖，托彼梧桐树。

仙人王子乔，吹笙傥相遇。耸身视九州，茫茫但尘雾。
五言重送横飞联句
颜真卿（唐代）

春田草未齐，春水满长溪。 ——李崿

出饯风初暖，攀光日渐西。 ——颜真卿

归期江上远，别思月中迷。 ——皎然
余居百丈天觉方注楞严以书见邀作此寄之二首 其一
释德洪（宋代）

风定晴云欲堕崩，林梢楼阁旋添增。一生高世清闲侣，千尺当门紫翠层。

对客不妨拴坏衲，倦禅时作靠枯藤。暮年古格丛林在，重拨尘龛大智灯。
违世
陈曾寿（清代）

洪水原非一篑堙，我生违世几由旬。不曾脱略小时辈，相远依稀陈死人。

卞壸区区执鄙吝，纪瞻寂寂坐逡巡。书生迂腐诚难药，妄许忧时稷契身。
句 其三
袁默（宋代）

劳生多故今老矣，览照飘然双鬓华。
神君歌十首 其十
刘克庄（宋代）

鼕鼕街鼓动，寂寂市声稀。祭罢社人散，老巫怀肉归。
病起四诗 其一 一节食
陈造（宋代）

医经戒多食，书恶殄天物。细茹取微足，卫生此其术。

是铭当匕箸，况我已衰疾。胡为冒所戒，一卧复十日。

恙疴不虚生，一一自口实。大嚼健武事，欲强蒲柳质。

行年踰知命，备历世纤悉。山肤与水豢，尝味几十七。

婪酣复不已，颐正昧终吉。昔人议四凶，饕餮乃其一。

不见辟谷翁，曾是汉良弼。
送季子微赴李宁武总兵之约
徐渭（明代）

黑貂裘袄尽长安，此去关山雪未残。挂印曾蒙公子约，解袍应念故人寒。

大豪马邑坟堪吊，天险羊肠路复难。到后莫须先一拜，未妨长铗向人弹。
减字木兰花 其十六 好恶
沈瀛（宋代）

瞻乌爰止。不是檐前闻鹊喜。上下鸣风。以类相从自感通。

嫌茶爱酒。恶彼芝焚夸柏寿。说汝言何。一切人言口众多。
戏书日用事
陆游（宋代）

衰病时时作，闲愁日日生。
寒添沽酒兴，困喜磑茶声，琴废还重理，诗成更细评。
残年那望进，且复畅幽情。
仙女石
韩鸣凤（明代）

云雨烟消石磴香，不随丹阙舞霓裳。山云结辔骖黄鹤，崖竹编笙弄紫凰。

缑馆月寒收别韵，蓝桥花老坠残妆。多情宋玉将词赋，巫峡台空枉断肠。
至日微雪家人尽上冢独步小酌
张翥（元代）

忽忽又逢长至日，此心寒似琯中灰。寻思一日老一日，得饮数杯还数杯。

鹊知太岁改巢去，雨被北风吹雪来。醢兔羞鴽良不恶，馂馀聊遣冻颜开。
和彦时兄腊雪六首 其三
王之道（宋代）

敢以箪瓢傲廪囷，撇醅聊复笑还倾。为言空腹朝搜句，不觉寒还夜集霙。

泽浃寰区成地富，光生蓬荜见天平。预占有岁从今始，廊庙何忧不及茕。
句
阎防（唐代）

熊踞庭中树，龙蒸栋里云。
游凤皇山
陆游（宋代）

穷日文书有底忙，幅巾萧散集山堂。
一樽病起初浮白，连焙春迟未过黄。
坐上清风随麈柄，归途微雨发松香。
临溪更觅投竿地，我欲时来小作狂。
帽子檐水宿
洪咨夔（宋代）

聚石桩长缆，依沙插短舻。日昏山虎下，风急水鸧呼。

道岂随时变，人须出力扶。仲由儿女见，谓欲果乘桴。
再次
陈造（宋代）

饱食频频祇鸒斯，可堪迅景隙驹驰。不逢犹是桐为弩，当价胡宁菌作芝。

天籁寂时三弄笛，楚山穷处四愁诗。将坛可复宜衰病，此柄须君为主持。
浣溪沙（八之五）
邓肃（宋代）

高会横山酒八仙。烟云不减九华妍。暖风琼树倚楼前。

妙唱一声尘暗落，靓妆四座玉相连。骖鸾何日共翩翩。
赠田叟
李商隐（唐代）

荷蓧衰翁似有情，相逢携手绕村行。
烧畬晓映远山色，伐树暝传深谷声。
鸥鸟忘机翻浃洽，交亲得路昧平生。
抚躬道地诚感激，在野无贤心自惊。
题惟幹上人房
耿湋（唐代）

绳床茅屋下，独坐味闲安。苦行无童子，忘机避宰官。

是非齐已久，夏腊比应难。更悟真如性，尘心稍自宽。
病中卧闻舂声
陆游（宋代）

丘嫂羹存先戛釜，山僧斋竟始鸣钟。
孰知造物独怜我，一日未尝无夕舂。
浣溪沙（自适）
苏轼（宋代）

倾盖相逢胜白头。故山空复梦松楸。此心安处是菟裘。

卖剑买牛吾欲老，乞浆得酒更何求。愿为辞社宴春秋。
盘洲杂韵上 绣带
洪适（宋代）

蜀艳停针久，柔荑著意描。五文萦色线，百宝簇芳腰。
初至叶县
黄庭坚（宋代）

白鹤去寻王子晋，真龙得慕沈诸梁。
千年往事如飞鸟，一日倾愁对夕阳。
遗老能名唐郡邑，断碑犹是晋文章。
浮云不作苞桑计，只有荒山意绪长。
唤渡亭
李彭（宋代）

草风兼沙雨，依约渭河边。昔人宁唤渡，绝唱颇清绵。
枫岭道中
戴宽（清代）

过岭人家近，村村绕石田。截流通野曲，架竹引山泉。

鸟下冲寒霭，僧归破夕烟。梅化应似我，零乱灞桥边。
中秋对月 其二
易恒（明代）

耿耿孤光海上流，几家空想大刀头。欲探蟾兔应无迹，始信山刀总是愁。

白露丹枫寒自化，清霜白骨烂谁收。此身若有双凫舄，不向人间叹九州。
九日效少陵体
李洪（宋代）

异县黄花节，愁边白发生。
茱萸朝士赐，粔妆楚乡情。
鸿雁何时到，霪霖未肯晴。
今朝一杯酒，独酌似渊明。
咏贞妇彭城刘氏诗
高允（南北朝）

两仪正位，人伦肇甄。爰制夫妇，统业承先。虽曰异族，气犹自然。

生则同室，终契黄泉。

封生令达，卓为时彦。内协黄中，外兼三变。谁能作配，克应其选。

寔有华宗，挺生淑媛。

京野势殊，山川乖互。乃奉王命，载驰在路。公务既弘，私义获著。

因媒致币，遘止一暮。

率我初冠，眷彼弱笄。形由礼比，情以趣谐。忻愿难常，影迹易乖。

悠悠言迈，戚戚长怀。

时值险屯，横离尘网。伏锧就刑，身分土壤。千里虽遐，应如影响。

良嫔洞感，发于梦想。

仰惟亲命，俯寻嘉好。谁谓会浅，义深情到。毕志守穷，誓不二醮。

何以验之，殒身是效。

人之处世，孰不厚生。心存于义，所重则轻。结愤钟心，甘就幽冥。

永捐堂宇，长辞母兄。

茫茫中野，翳翳孤丘。葛蔂冥蒙，荆棘四周。理苟不昧，神必俱游。

异哉贞妇，旷世靡俦。
呈大将军嘉勇公
杨揆（清代）

裤褶蛮韡结束轻，容参幕府学谈兵。摩云远过阎浮界，计日应收的博城。

麾下偏裨皆壮士，军中礼数到书生。骕骦感赠银蹄迅，免得长途款段行。
再过凌氏园复用前韵
汪藻（宋代）

儿辈病元亮，斗筲羁曼容。何时跨鸿鹄，食藕莲花峰。

小槛再游历，轻寒裘未重。人家当卮黍，不愧千户封。

愿因琴高生，傥见乔与松。从兹毁车马，永绝世味浓。

岁晚复来此，清阴期箨龙。
汉宫春（寿张安国舍人）
高伯达（宋代）

绛阙朝元。倦飞鸾控鹤，来寓人间。天教散舒和气，好与春还。蓬瀛罢宴，褪仙裳、欲冠貂蝉。应是念、潇湘胜概，来与蕃宣。

宣室向来初见，叹不如、文帝夜半虚前。多情吊沉赋罢，莫负留连。经纶事叶，向朝廷、谁与争先。明岁好，云屏间坐，十分宣劝金船。
秋怀
吕迪（清代）

懒卧元龙百尺楼，如闻宋玉惯悲秋。西风白草蜻蜓老，暮雨黄悲蛱蝶愁。

难为鹤谋田二顷，且将奴卖橘千头。破除万事无奇策，试向糟丘觅醉侯。
同区孝廉启图游石室
卢兆龙（明代）

不知星子陨何年，岩洞空明势若悬。好挽石牙窥秘穴，忽从山后达诸天。

厨供野酌寒吹叶，僧送清茶细引泉。买得小舟寻别胜，蓬壶归路已茫然。
戊午元日偶成
赵抃（宋代）

驱驰光景急如轮，复见元丰岁始春。七十一年欣入手，三千奏牍欲归身。

江涛有信人随老，烟草无涯色又新。自是乞骸时节好，不应推托为思莼。
秋日闻曹中丞东湖庄堂楼初筑以诗奉赠
宋登春（明代）

云霞江色晚，楚客意何如。金散身无累，才高世其疏。

开门闻鸟雀，落日见樵渔。玄阁还应闭，白头长着书。
人日淮河阻闸
郭槃（明代）

淮海严扃若建瓴，春程那得遂扬舲。金花綵胜怜人日，银汉孤槎滞客星。

忽漫洪流成地险，重烦使者注河经。当年禹贡传书日，疏凿何人奏汉庭。
宴清都（登霅·川图有赋）
周密（宋代）

老去闲情懒。东风外、菲菲花絮零乱。轻鸥涨绿，啼鹃暗碧，一春过半。寻芳已是来迟，怕迤逦、华年暗换。应怅恨、白雪歌空，秋霜鬓冷谁管。

凭阑自笑清狂，事随花谢，愁与春远。持杯顾曲，登楼赋笔，杜郎才减。前欢已隔残照，但耿耿、临高望眼。溯流红、一棹归时，半蟾弄晚。
望远行
屈大均（明代）

一朵青山一朵愁。飞瀑泪争流。夕阳更作一天秋。

谁忍上高楼。

花已落，不须春。镜台交与流尘。玉颜难再是西秦。

魂梦且教逐行云。命薄古如此，枉用湿罗巾。
惜秋二首
华岳（宋代）

祝融嘘火扇骄阳，北陆迎寒酿雪霜。
安得金风专岁令，四时心地有清凉。
贺新郎 秋日竹逸约同云臣红友渭文石亭看桂
陈维崧（清代）

万斛凉云泻。买蜻蛉、烟潭容裔，晴秋潇洒。黄叶村中行不远，隐隐前山精舍。

人已被、暗香萦惹。才见岩梅齐著粉，染西风、丛桂旋开也。

流光驶，似奔马。

舍舟缓服寻兰若。正霜檐、累累金粟，参差低亚。竹色泉光幽映极，携得一樽堪把。

问此乐、何如仆射。忽见高茔延野烧，似赤龙、蹙踏山都赭。

矫首看，莽惊诧。
南园十三首·其四
李贺（唐代）

三十未有二十余，白日长饥小甲蔬。
桥头长老相哀念，因遗戎韬一卷书。
送著作范礼部知彭州
项安世（宋代）

三十六峰当郡前，世间无此好山川。
辞家上马消一日，去蜀题桥今七年。
草奏南宫文似锦，紬书东观笔如椽。
批风判露名花里，正是彭州二月天。
鹧鸪天（寿邓孺人）
廖行之（宋代）

畴昔君王庆诞辰。欢传金母下瑶城。只应仙子陪仙仗，却向人间作寿星。

萧史伴，更和鸣。殷勤好嗣太夫人。直须同饮长生酒，剩看芝兰照谢庭。
次韵孔文仲舍人酴醾
苏辙（宋代）

苍蛇冻不死，轻素暖仍归。
落蕊时吹面，繁香自扑帏。
光凝真照夜，枝软或牵衣。
似厌风霾苦，应思雾雨霏。
开樽迎最盛，扫地见初稀。
赖有清阴在，金波肯发挥。
别吴翁范翁棐翁晋兄弟三首 其一
欧大任（明代）

孝丰鼎族姓为吴，尔祖联翩二大夫。世德延陵今不乏，更看文藻冠三都。
重到湖上
苏泂（宋代）

湖上秋风即便浓，倾都人出赏芙蓉。
我来自爱青青草，白鹭飞回兴略同。
堤上行三首 其三
刘禹锡（唐代）

春堤缭绕水徘徊，酒舍旗亭次第开。日晚上楼招估客，轲峨大艑落帆来。
送山甫赴岭口仓五言二首 其二
刘克庄（宋代）

三子俱匏系，将如此老何。吾方期跨灶，汝勿厌熬波。

食檗心尤苦，盐梅味主和。先民羞诡遇，不在获禽多。
南乡子 乌衣园
黎廷瑞（宋代）

醉罢黑瑶池。渺渺春云海峤归。画栋珠帘成昨梦，谁知。

百姓人家几度非。

相对语斜晖。肠断江城柳絮飞。再见玉郎应不认，堪悲。

也被缁尘染素衣。
庆元二年恭上太皇太后皇太后太上皇帝太上皇
佚名（隋代）

尧门叠瑞，姒幄齐辉。
重坤靖夷，丽册华徽。
天子仁圣，礼文弗过。
福寿康宁，同燕憎闱。
至日有感二首
张耒（宋代）

两逢至日惊身老，远寄周南览物悲。
佳节风烟长惨惨，他乡人物自熙熙。
荆榛崤渑秦关破，草树芳华隋苑隳。
怅望高歌一回首，兹辰尊酒莫相违。
题梵音水野亭
冯时行（宋代）

三宿离桑下，栖迟向一年。
无来元谩尔，欲去也凄然。
峡路梅随马，吴江柳系船。
此生地再到，题字寄山泉。
送僧大通还山一首
周麟之（宋代）

三年虎卧白云关，谁念穷猿失故山。野客已拚花自落，道人今与鹤俱还。

厖眉皓首双松老，白氎青丝一室閒。何日得追尘外趣，听君击钵翠微间。
秋兴
员兴宗（宋代）

商君宁暂驻，日毂不停翻。白鸟归何处，黄花又一番。

异乡曾蝶梦，今日伴鳌山。幽事仍关目，岩云相对还。
句
齐唐（宋代）

纖纶鱼罗尾，鸣镞雉摧班。
遣怀
释绍嵩（宋代）

淹泊宁吾愿，年光送老来。
只知闲说话，但觉旅怀开。
此路方知已，唯天台是媒。
冥搜无好语，也辱片云催。
句
曹坤（宋代）

宝源天富国，咸脉海分潮。
塞上曲四首 其四
俞允文（明代）

金鞍玉勒控龙媒，淬水芙蓉对日开。兵气尽成烟雾起，夜深新破右贤来。
野步至青羊宫偶怀前年尝剧饮于此
陆游（宋代）

锦官门外曳枯筇，此地天教著放翁。
万事元无工拙处，一官已付有无中。
拏云柏树瘦蛟立，绕郭江流清镜空。
欲把酒杯终觉嬾，缓歌会醉落花风。
挽陈衍死敌
黎镒（明代）

少年长抱请缨才，舞剑鸣弓出草莱。铜柱自期军业建，辕门谁料将星颓。

半千部曲生逾壮，一寸丹心死不灰。怅望云台空一梦，英雄千载有馀哀。
贡院陪诸公夜话俄闻晓钟
许有壬（元代）

烛花簌簌褪春红，睡思消磨语笑浓。底事东风败人意，半天吹响五更钟。
次韵林子长一首
陈造（宋代）

使华不袖生春手，绛老泥途亦使年。
病后隐沦甘甫里，向来魂梦颇祁连。
受廛已傍乡三老，对客还矜我二天。
处士一星君漫记，会扬光彩映台躔。
邻园花成欲具旬会病未果二首 其二
王洋（宋代）

年从胀脉冷侵肌，强欲寻春怯自疑。衰病固知无可奈，不须妨我看花时。
食荀
释慧空（宋代）

机泉捣粳炊明玑，竹根烧笋然竹枝。锦绷稚子犊献角，玉版阿师囊颖锥。

同槃苦觉风味好，对客不知寒涕垂。古来山林例穷饿，藜苋诳腹蕨充饥。

我今一饱万想灭，老马释羁牛脱縻。南山苍苍入箕踞，凉月囧囧生谈犀。

公无说与市朝予，啄腐吞腥渠得知。
山枇杷
白居易（唐代）

深山老去惜年华，况对东溪野枇杷。火树风来翻绛焰，

琼枝日出晒红纱。回看桃李都无色，映得芙蓉不是花。

争奈结根深石底，无因移得到人家。
偈二十七首
释守净（宋代）

不用立雪庭下，不用断臂师前。
须信当人分上，已与佛祖齐肩。
会得朝打八百，不会暮打三千。
九骚引 其三 望洽阳
葛高行文（明代）

惟长子其浚哲兮，古涂山之苗裔。遥仰文母之婀娜兮，嗣前徽裔婉。

羡螽斯之振振兮，吐玉英裔树庭蕙。望关雎于河洲兮，识灵偶之重别。

貌雍雍裔齐庄兮，气馥馥以内洁。予诵樛木裔知惠兮，殊恶妎妇之催花。

垂万世之阃格兮，咀性中之天葩。驰吾思于云际兮，慕圣媛之馀响。

播清尘于千载兮，览芳规以目爽。追前修裔希静一兮，宓妃女娲邀以为党。

女贞乃木之佳讳兮，鸿亦非偶裔不翔。睹微物之清淑兮，生与俪裔休有光。

时荏苒其代谢兮，感落叶裔心伤。抱素质裔自嫭兮，倚恬淡以为床。

馀将登阆风以息趾兮，征不死之素乡。觏银毫之戴胜兮，赠我白水之瑶浆。

携双成之悦婆娑兮，眉联娟裔动朱唇。内桄桄裔靡翳兮，神涣涣裔绝尘。

岁与大钧齐兮，执恍忽裔为真。栖遐志于浮云兮，整青络裔越瑶津。

端直吾之所愿兮，修性理幽惟节与仁。
哭黄省元贡 其二
员兴宗（宋代）

惜昔豺狼路，喧卑燕雀群。谁欤非楚咻，何者避秦人。

黄卷中如律，青云断后尘。幼安湖海趣，百世不荆榛。
秋日古兰花十首
方回（元代）

绿叶梢头紫粟攒，离骚经里古秋兰。
时人误唤孩儿菊，惟有诗翁解细看。
赠有道者
沈辽（宋代）

昔吾知养生，始自皇人经。其说乃浩博，隐奥通神灵。

锦囊固申行，梦寐嗟沉冥。十年不一开，未甘遂遗形。

矫矫高平生，真诀炳丹青。要妙不在多，一言如发硎。

使人久滞念，霍如病已醒。岂徒固衰朽，且将延百龄。

我虽欲亟试，未能广娉婷。明年走浚上，要当宅重扃。

信如君所说，誓将鄙心铭。为报不易言，高山柏亭亭。
楚正议
文彦博（宋代）

出处交游五十春，洛城晚岁卜亲邻。东斋锦襻清谈处，今日重来泪满襟。
殿前欢·大都西山
唐毅夫（元代）

冷云间，夕阳楼外数峰闲。等闲不许俗人看，雨髻烟鬟。倚西风十二阑，休长叹。不多时暮霭风吹散，西山看我，我看西山。
九月二十九日迩英开讲忝预末班讲退小集玉堂
崔敦礼（宋代）

五云扶辇下清厢，宝帙初开第一章。
旋卷班联回广殿，稍留笑一萃公堂。
紫霄近侍连镳过，黄发元臣照座光。
顾我自惭陪胜会，酒清人散卧斜阳。
胡笳十八拍 第十拍
李纲（宋代）

人生失意无南北，去住彼此无消息。黄蒿古城云不开，时复看云泪横臆。

猛将腰间大羽箭，一箭正坠双飞翮。汝休枉杀南飞鸿，道路只今多拥隔。
湖下溪
佚名（唐代）

海阳湖下溪，夹峰多异石。数步□□□，溶溶似云白。

竹阴入□里，更觉溪已碧。吾欲漱斯流，长为避时客。
大衍易吟四十首
方回（元代）

乾坤用九六，义例析为三。
朱子申欧说，开编请细探。
登金山楼望东北群山有感
郑国藩（清代）

旧约归山愿久违，登楼北望一增悲。重崖有石撑天柱，末世无人挽地维。

闻道中原方逐鹿，从今世事等怜夔。他时若遇旧猿鹤，应愧高踪未易追。
嘉陵江
吴振棫（清代）

分水岭前江水张，朝天关下估帆张。料得江头孤馆梦，随风一夜下钱塘。
题烟月竹石
韩淲（宋代）

和月依风远弄明，细看密密更亭亭。文湖州去坡仙已，诗眼逢君亦为青。
和贾阁老三首
胡寅（宋代）

新柳逢秋叶尚阴，晚莲披露色难禁。
坐听玉屑轩犀寺，静对山炉颺水沉。
绿酒浅深皆有味，白云来去本无心。
辱公丽藻相留句，且复追随翰墨林。
相思林
徐凝（唐代）

游客远游新过岭，每逢芳树问芳名。

长林遍是相思树，争遣愁人独自行。
送丘宗卿博士出守嘉禾以视民如伤为韵
吕祖谦（宋代）

槜李国西门，道里去天咫。
讼庭人摩肩，客馆舟衔尾。
凉燠变须臾，怵听复骇视。
心平理自见，周道本如砥。
和昌黎短镫檠歌
王汝璧（清代）

短檠何短秋夜长，夜分兀兀凝青光。缘阶射砌候虫发，欲灺不灺生秋凉。

桁上无衣盎无粟，有镫著壁花照床。床头太息读书客，不信谋生竟无策。

推书起视天宇苍，案户明河大星白。后之视今今视前，繁忧轣辘安得眠。

长檠长檠胡自恣，照耀空花乱春翠。仙人烛树吹作烟，区区长檠何足弃。
绝句五首
周砥（元代）

朝朝感霜露，昔昔梦乡关。
何以慰亲念，空悲行路难。
姑孰十咏
李白（唐代）

姑孰溪
爱此溪水闲，乘流兴无极。
漾楫怕鸥惊，垂竿待鱼食。
波翻晓霞影，岸叠春山色。
何处浣纱人？红颜未相识。

丹阳湖
湖与元气连，风波浩难止。
天外贾客归，云间片帆起。
龟游莲叶上，鸟宿芦花里。
少女棹轻舟，歌声逐流水。

谢公宅
青山日将瞑，寂寞谢公宅。
竹里无人声，池中虚月白。
荒庭衰草遍，废井苍苔积。
唯有清风闲，时时起泉石。

凌歊台
旷望登古台，台高极人目。
叠嶂列远空，杂花间平陆。
闲云入窗牖，野翠生松竹。
欲览碑上文，苔侵岂堪读？

桓公井
桓公名已古，废井曾未竭。
石甃冷苍苔，寒泉湛孤月。
秋来桐暂落，春至桃还发。
路远人罕窥，谁能见清澈？

慈姥竹
野竹攒石生，含烟映江岛。
翠色落波深，虚声带寒早。
龙吟曾未听，凤曲吹应好。
不学蒲柳凋，贞心常自保。

望夫山
颙望临碧空，怨情感离别。
江草不知愁，岩花但争发。
云山万重隔，音信千里绝。
春去秋复来，相思几时歇？

牛渚矶
绝壁临巨川，连峰势相向。
乱石流洑间，回波自成浪。
但惊群木秀，莫测精灵状。
更听猿夜啼，忧心醉江上。

灵墟山
丁令辞世人，拂衣向仙路。
伏炼九丹成，方随五云去。
松萝蔽幽洞，桃杏深隐处。
不知曾化鹤，辽海归几度？

天门山
迥出江上山，双峰自相对。
岸映松色寒，石分浪花碎。
参差远天际，缥缈晴霞外。
落日舟去遥，回首沉青霭。
六月十四夜独坐无喧阁
陈文蔚（宋代）

凭栏无事此时情，一阕掀闻欸乃声。
归去夜阑谁管领，付他风月自清明。
仲秋书事十首 其四
陆游（宋代）

客来深愧里闾情，近为衰残罢送迎。旋置风炉煎顾渚，剧谈犹得慰平生。
通山
李传正（宋代）

我爱通羊好，居民山作城。
眼前无俗事，枕畔有滩声。
同萧长史看妓
萧纪（南北朝）

燕姬奏妙舞，郑女发清歌。回羞出曼脸，送态入嚬蛾。

宁殊值行雨，讵减见凌波。想君愁日暮，应羡鲁阳戈。
哭王用礿 其三
屈大均（明代）

蝉蜕人间早，苏耽遂不归。泪应留橘井，魂尚著莱衣。

药恨君臣失，瓜怜子母稀。几时方化鹤，来向北堂飞。
题金龟山如画轩四首
潘朝英（宋代）

古木摇阴绿插空，梵宫寂寞草发忪。
可怜昔日掀天事，曾对君王跨六龙。
偈颂一百五十首
释心月（宋代）

厨库对僧堂，三门朝佛殿。
南来与北来，一见一切见。
锺惠叔转示赵临安两山堂诸公诗刻随喜二首
洪咨夔（宋代）

两峰高峙玉，五亩秀含滋，
细柳未眠种，修篁方醉移。
雨将云出谷，水引月归池。
动静天机密，何人共一卮。
闻朱世英再知江宁府
邹浩（宋代）

归领真祠未几时，牙兵重展旧旌旗。向来孰不歌来暮，今去欢然释去思。

竹马渡江腾骏足，甘棠拂户动高枝。钟山只恐违初兴，径入鹓行侍玉墀。
腊月五日早霜
陶宗仪（明代）

鸳鸯万瓦玉参差，青女横陈肆腊威。晓起推窗疑是雪，棱棱还向太阳晞。
句
谌祜（宋代）

看翻后夜月囘照，梦忆前生地不同。
和范孙闲行溪西得梅数花韵
杜知仁（宋代）

寒梅我故人，岁必以文会。
涴墨尚可覆，未知凡几醉。
晚乃得此诗，山灵以为最。
置身风月上，出语色香外。
驾言孤绝处，坏枝委颠沛。
悬崖折披竹，断涧强病桧。
穷交仅如此，过是藐无辈。
碧眼苦好奇，於焉有深嗜。
迎长得一花，以为时可矣。
遂若天下春，笔头顿生气。
我属闭关日，一枝偕寤寐。
敢贺微阳来，尚虞坚冰至。
结束果何在，飘零初不计。
政恐负岁寒，或为识者喟。
行次白石堆投宿村庄有园花盛开感赋
张家玉（明代）

银屏金屋锁寥寥，人物伤心换六朝。芳草正添行客恨，名花仍放旧时饶。

啼残杜宇声声血，零落东风处处飘。谁念多情张子野，伤春懒上洛阳桥。
送王闰
耿湋（唐代）

相送临汉水，怆然望故关。江芜连梦泽，楚雪入商山。

语我他年旧，看君此日还。因将自悲泪，一洒别离间。
海幢寺观大水西下
沈用济（清代）

郁水西来万壑奔，倒翻塔影荡云根。中间一束高腰峡，直放惊涛出海门。
春日偶作
武元衡（唐代）

纵横桃李枝，淡荡春风吹。美人歌白苎，万恨在蛾眉。
勘水灾四首 其一
卢龙云（明代）

岁事看如此，仓箱有几家。茫茫秋水外，总似荻芦花。
观禊帖有感
范成大（宋代）

古人赋多情，无事辄愁苦。
兰亭一觞咏，感慨乃如许。
福胜院
赵仲藏（宋代）

千骑踏清霜，东游古道场。
灵笼山骨秀，风引水声长。
晓日依稀暖，寒花取次香。
后随吹管急，空谷答宫商。
和茅山高拾遗忆山中杂题五首。山邻
储嗣宗（唐代）

石桥春涧已归迟，梦入仙山山不知。

柱史从来非俗吏，青牛道士莫相疑。
江上晚起
彭汝砺（宋代）

水昏如欲雨，雾落复非云。浩荡重波隐，微茫小岸分。

大明瞻日晓，微暖报风薰。隐约庐山寺，孤钟续续闻。
送陆良弼赴云南
顾璘（明代）

东吴陆氏古称雄，今日君家迈古风。父子弟兄纡紫绶，麒麟偏在一门中。

与君作宦汉西京，十载追游畅性灵。飞觞谢传围棋墅，弹剑周郎洒泪亭。

春来秋去欢无歇，星流雨散从今别。君提侯印赴滇南，浩荡青冥动双节。

雄才健笔人不如，况乃腹内多诗书。盛年黄霸初为郡，紫阁归来日有馀。
东轩琴示儿子沂
姚孝锡（宋代）

古人无复见，但有东轩琴。
一鼓高山操，因窥古人心。
正声久沈埋，俚耳喧哇淫。
正可自怡悦，不须求赏音。
再续伤春词四首 其二
张洵佳（清代）

银河高迥片云收，有客凄凉怕倚楼。天上月圆能几夜，人间花倚到中秋。

渡江何苦迎双楫，铸铁谁教聚六州。无限悲欢无限恨，一齐收拾在心头。
京口行
皇甫明子（宋代）

京口兵可用，酒可饮。
一语参差族成血，忠贼相持各凛凛。
岂知好丑隔形骸，父为孔鸾子为鸩。
人众天定理则那，遗臭流芳且高枕。
送黄长眉之苍梧访米南险隐居
何巩道（明代）

欲随流水访高朋，西往苍梧到未曾。日暗峡山迷鸟路，客投江店认渔灯。

定伤秋草思乡国，一吊荒原感废兴。叔夜道疏人共弃，入山长揖问孙登。
薛道祖鹁鸪帖赞
岳珂（宋代）

朋友之宿草未黄，眷眷于旧藏。
画史之抵訾未忘，齗齗乎弗偿。
鸠抱枋而下垂，鹤唳天而高翔。
谁能游九垓以问太虚，其必有以别二子之短长也。
唐多令 秋夜法源寺送芸敏往津门
叶大庄（清代）

霜紧菊花黄。祇林佛粥香。听秋声、夜撼边墙。落叶一灯寒卧病，声几日，又重阳。

稻蟹旧家乡。相思总断肠。问丁沽、何处陂塘。前度填词人不见，明月好，水西庄。
次韵何文缜题颜持约画水墨梅花二首
陈与义（宋代）

窗间光影晚来新，半幅溪藤万里春。
从此不贪江路好，剩拚心力唤真真。
山居杂诗九十首
曹勋（宋代）

道人范子珉，隐迹朝市端。
笔墨作峰岭，气象争巑屼。
稍变烟云态，便觉风雨寒。
鹤举忽冲霄，大罗得遐观。
陈左相挽诗三首 其一
洪适（宋代）

盛德波千顷，清风偃俊躔。两朝隆柱石，四海入陶甄。

致主唐虞上，齐名房杜前。期颐悭上寿，底处问苍天。
琼姬曲
白玉蟾（宋代）

深深芙蓉城，凤笛声何长。
绰约六铢衣，云中弄明铛。
琼姿夜月暖，玉唾春风香。
去去劳怅想，峡猿啸高唐。
次韵师厚食蟹
黄庭坚（宋代）

海馔糖蟹肥，江醪白蚁醇。
每恨腹未厌，夸说齿生津。
三岁在河外，霜脐常食新。
朝泥看郭索，暮鼎调酸辛。
趋跄虽入笑，风味极可人。
忆观淮南夜，火攻不及晨。
横行葭苇中，不自贵其身。
谁怜一网尽，大去河伯民。
鼎司费万钱，玉食罗常珍。
吾评扬州贡，此物真绝伦。
北行作
杜氏（宋代）

江淮幼女别乡闾，好似明妃远嫁无。
默默一心归故国，区区千里逐狂夫。
慵拈箫管吹羌曲，懒击罗裙舞鹧鸪。
多少眼前悲泣事，不如花柳旧江都。
湖上有作
陈辅（宋代）

平湖共天远，浸月坐寒光。
乘流溯荃璧，掉舟寻药房。
佳人折轻荷，随风来珍香。
顾盼但微笑，眉宇何清扬。
日暮共携手，遥指烟中湘。
寒塘曲
张籍（唐代）

寒塘沉沉柳叶疏，水暗人语惊栖凫。

舟中少年醉不起，持烛照水射游鱼。
发白有感
李昭玘（宋代）

剪媙无多日，星星已数茎。不空年可讳，端与事俱生。

安得马肝石，未尝甘露羹。有情怜陆展，解与小儿争。
同苕雪游南山别后寄此并简浪公
陈曾寿（清代）

与君携手入南山，得意青红杳霭间。石磴坐谈齐物论，松风凉霭片时閒。

茶甘僧院尝泉遍，衣湿烟岚带雨还。此去应过浪公宿，剪灯尊酒话开颜。
偈
释普融（宋代）

二女合为一媳妇，机轮截断鸡回互。
从来往返绝踪由，行人莫问老时路。
孟夏言志
梁兰（明代）

孟夏疏雨歇，澹然时景清。柔条湛初绿，高花吐馀荣。

徘徊涧中意，逍遥林下行。幸兹适幽赏，遂此远世情。

苟为徇维絷，焉得全其生。
谢毛子文见寿
马廷鸾（宋代）

编排老朽我为魁，绿鬓朱颜可得廻。
周雅辍吟悲顾复，楚骚长叹诵恢台。
鸿飞灭没孤身在，燕逐炎凉几客来。
苜宿黎祁汤饼供，一浇眊矂强持盃。
句
黄梦得（宋代）

天意因心旌遗逸。
阻风 其二
刘攽（宋代）

寒江常岁起条风，今日樯乌悉向东。定有江神欺放逐，更添留滞作途穷。
送董羽吉南归
孙承恩（明代）

兰舟渺渺发江浔，文采风流子擅今。奉节敢忘怀国念，登山偏切望云心。

高堂喜色星辰动，先垄恩光雨露深。宦邸蹉跎浑不觉，暂时分手思难任。
年老引归囊无长物因吟见志
袁大敬（明代）

路经山径一囊空，野鸟山花笑我穷。我道归鞭还是富，担头明月与清风。
豆叶黄·一春常是雨和风
陆游（宋代）

一春常是雨和风，
风雨晴时春已空。
谁惜泥沙万点红。
恨难穷，恰似衰翁一世中。
过曹溪 其三
洪皓（宋代）

半世囚拘愧牧羊，生还四载却投荒。危机未履已如此，欲效前贤问上苍。
送郄昂谪巴中
李白（唐代）

瑶草寒不死，移植沧江滨。
东风洒雨露，会入天地春。
予若洞庭叶，随波送逐臣。
思归未可得，书此谢情人。
偈颂一百零四首
释绍昙（宋代）

吴江风急浪翻空，声击枫林半夜钟。
惊起客船尘梦破，踏翻大夜去无踪。
寒山抚掌，庞老槌胸。
少室门庭空寂寂，凝寒古路绿苔封。
诉衷情
杜安世（宋代）

烧残绛蜡泪成痕。街鼓报黄昏。碧云又阻来信，廊上月侵门。

愁碧夜，拂香茵。待谁温。梦兰憔悴，掷果凄凉，两处消魂。
春诗
萧遘（唐代）

南国韶光早，春风送腊来。水堤烟报柳，山寺雪惊梅。

练色铺江晚，潮声逐渚回。青旗问沽酒，何处拨寒醅。
水调歌头
李光（宋代）

致道水调歌头，呈子我、行简

兵气暗吴楚，江汉久凄凉。当年俊杰安在，酌酒酹严光。南顾豺狼吞噬，北望中原板荡，矫首讯穹苍。归去谢宾友，客路饱风霜。

闭柴扉，窥千载，考三皇。兰亭胜处，依旧流水绕修篁。傍有湖光千顷，时泛扁舟一叶，啸傲水云乡。寄语骑鲸客，何事返南荒。
居厚弟和七十四吟再赋
刘克庄（宋代）

用世文章莫太高，空言讵有补丝毫。
呼来谁遣批黄敕，谪去何须着锦袍。
齿耋自应陪九老，诗低不足列三豪。
仆家梦得无标致，爱说玄都观里桃。
赠临川浦城昌邓二术士
曾丰（宋代）

试出希夷手，偷传混沌机。
不容天地遁，可使鬼神归。
为我推奇偶，从今验是非。
万犹失其一，却更问麻衣。
朝宗久不以诗见教因次前韵索其光和
欧阳澈（宋代）

慵于蹲踏谒权门，独洒新诗示从孙。之问已尝吟夺锦，相如宜共赋凌云。

高怀素蕴知人鉴，斐句惭非吊古文。抵鹊果蒙投卞玉，珍藏何啻获牺樽。
思佳客
袁去华（宋代）

飞燕双双掌上身。花光纷艳晚妆新。纤腰妙舞萦回雪，皓齿清妆遏住云。

欢卜夜，座添春。近前生怕主人嗔。主人见惯浑闲事，恼杀醒狂一个人。
题王孟端画竹
黄仲昭（明代）

九龙山人标格奇，平生与竹同襟期。兴来为竹写真意，笔端襟襟生凉飔。

一枝高拂青霄雾，葛陂神物化龙去。一枝低扫白石苔，缑山仙子乘鸾来。

疏影微茫远还碧，颇似潇湘秋月夕。翠色茏葱近更深，又似淇园春雨晴。

昔年老可今安在，遗迹流传重千载。山人挥洒更入神，使可见之心亦骇。

我家闽山丛竹幽，朅来不见心悠悠。今日披图看风景，分明一段闽山秋。
念奴娇
刘克庄（宋代）

自填曲子，自歌之、岂是行家官样。眼瞎背驼方引去，羞杀陈抟种放。摺起残编，寄声太乙，不必烦藜杖。陈人束阁，让他来者居上。

安乐值几多钱，且幅巾绦褐，准云台象。长扇矮壶山南北，忘却晓随天仗。六逸七贤，五更三老，元不论资望。香山误矢，渔翁何减为相。
魏鼓吹曲十二曲 其五 旧邦
佚名（魏晋）

旧邦萧条心伤悲。孤魂翩翩当何依。游士恋故涕如摧。兵起事大令愿违。

传求亲戚在者谁。立庙置后魂来归。
蝎虎
苏轼（宋代）

黄鸡啄蝎如啄黍，窗间守宫称蝎虎。
暗中缴尾伺飞虫，巧捷功夫在腰膂。
跂跂脉脉善缘壁，陋质従来谁比数。
今年岁旱号蜥蜴，狂走儿童闹歌舞。
能衔渠水作冰雹，便向蛟龙觅云雨。
守宫努力搏苍蝇，明年岁旱当求汝。
自归耕篆畦见村妇有摘茶车水卖鱼汲水行馌寄衣舂米种麦泣布卖菜者作十妇词 其二
舒岳祥（宋代）

田头车水妇，挽水要流通。乌帽掀炎日，青裙鼓晚风。

翻翻循故步，踏踏似虚空。听取劳歌意，生身莫嫁农。
赠日东鉴禅师
司空图（唐代）

故国无心度海潮，老禅方丈倚中条。

夜深雨绝松堂静，一点飞萤照寂寥。
次韵李端叔见赠
孔武仲（宋代）

君才潇洒应时流，久滞宁非命压头。
昨见河南推贾谊，行闻天子召吾丘。
已无痛饮观风味，犹有新诗讲报投。
京洛尘沙著人甚，清凉高爽忆宣州。
木兰花慢·拆桐花烂熳
柳永（宋代）

拆桐花烂熳，乍疏雨、洗清明。正艳杏烧林，缃桃绣野，芳景如屏。艳城，尽寻胜去，骤雕鞍绀幰出郊坰。风暖繁弦脆管，万家竞奏新声。
盈盈，斗草踏青。人艳冶，递逢迎。向路旁往往，遗簪堕珥，珠翠纵横。欢情，对佳丽地，信金罍罄竭玉山艳。拚却明朝永日，画堂一枕春酲。
竞渡
邹浩（宋代）

坊村一处一龙船，擘浪飞桡斗欲先。要识晚来谁胜捷，但听歌吹鼓声喧。
老学庵北窗杂书
陆游（宋代）

本慕修真谢俗尘，中年蹭蹬作诗人。
即今恨养金丹晚，且向江湖把钓缗。
送江陵刘县丞得多字
项安世（宋代）

一语动愁思，良朋能几多。
相持看鬓发，容易隔山河。
旧学纷疑信，新功废琢磨。
因君戒行李，令我悟蹉跎。
偶咏
赵蕃（宋代）

吾评孟浩然，雅意作诗人。死经四百载，赋诗名愈新。

爵禄岂不赏，不义宁贱贫。身虽遭放还，未必非得仁。
立秋 其一
黄任（清代）

一夕得秋气，商声飒几回。西风不可触，千籁万山来。

百感起遥集，流年惊暗催。井梧何太急，飞叶上平台。
送越笺与才叔次韵
许及之（宋代）

剡藤分送意何如，击钵聊供腕脱书。飞动要观廉蔺气，此笺断不与曹蜍。
黄倅生日送茶寿之
胡寅（宋代）

北苑仙芽紫玉方，年年包篚贡甘香。
顾君饮罢风生腋，飞到蓬莱日月长。
寄酬曹伯玉因以招之
王安石（宋代）

寒鸦对立西风树，幽草环生白露庭。
清坐苦无公事扰，高谈时露故人经。
思君异日投朱绂，过我何时载渌醽。
及此江湖气萧爽，最宜相值倒吾瓶。
沁园春（送陈起莘归长乐）
陈人杰（宋代）

过了梅花，纵有春风，不如早还。正燕泥日暖，草绵别路，莺朝烟淡，柳拂征鞍。黎岭天高，建溪雷吼，归好不知行路难。龟山下，渐青梅初熟，卢橘犹酸。

名场老我闲关。分岁晚诛茅湖上山。叹龙舒君去，尚留破砚，鱼轩人老，长把连环。镜影霜侵，衣痕尘暗，赢得狂名传世间。君归日，见家林旧作，为报平安。
野田行
张碧（唐代）

风昏昼色飞斜雨，冤骨千堆髑髅语。八纮牢落人物悲，

是个田园荒废主。悲嗟自古争天下，几度乾坤复如此。

秦皇矻矻筑长城，汉祖区区白蛇死。野田之骨兮又成尘，

楼阁风烟兮还复新。愿得华山之下长归马，

野田无复堆冤者。
题耕云图
金涓（元代）

乱石吹云出晓溪，又随流水到春畦。无心梦到商林去，自在山中足一犁。
沙津妓馆送杨少通渡江南征
宋登春（明代）

怜君能骑马，江汉未经过。宦薄蛮方远，家贫童仆多。

朝云怜楚子，桃扇赠韩娥。万里相思字，秪应候薜萝。
欢喜口号
黄彦平（宋代）

从来汉将说张韩，泗水流澌浴铁寒。
待沂隋河趋洛口，却登灞岸复长安。
中和节寓山庵
陈著（宋代）

小庵亦是小桃源，时事方难住更便。
啼鸟落花忘客主，青山流更见因缘。
得过一日是一日，浪说百年谁百年。
分付妻儿更深避，扫岩趺坐学枯禅。
吊席心斋炼师和少师姚公韵
周榘（清代）

冠裳已葬海虞峰，竹下茶瓯不复同。
华表人归身是鹤，葛陂仙去杖成龙。
七星桧老瑶坛静，午夜猿悲蕙帐空。
徒遣友朋怀远致，驿亭惆怅立西风。
卫辉朝阳寺
夏诒钰（清代）

城南古寺鹤守扉，西风飒飒吹我衣。横塘一径夹寒水，落叶与人争路飞。

双桐拔地云千尺，老桧年深根化石。松寒竹瘦古僧癯，入门一笑斜阳白。

石泉松火茶味清，秋花媚客深幽情。一房山翠芸窗碧，幽禽古木鸣秋声。

愿学无生求妙證，古佛垂眉僧入定。满天明月照禅心，赠我归途一声磬。
用秦少游韵二首 其一
张侃（宋代）

春风花草绣林皋，索莫谁怜止酒陶。晚学文章真末技，早知州县亦徒劳。

年光可叹石中火，人事休磨笑里刀。分外更须贪富贵，如求兔角与龟毛。
诮陈贾
淳熙太学生（宋代）

周公大圣犹遭谤，伊洛名贤亦被讥。堪叹古今两陈贾，如何专把圣贤非。
钜鹿赠李少府
高适（唐代）

李侯虽薄宦，时誉何籍籍。骏马常借人，黄金每留客。

投壶华馆静，纵酒凉风夕。即此遇神仙，吾欣知损益。
崇德圆老请赞
释妙伦（宋代）

无圆位中，一毫难状。
於第二门，有个模样。
长安城里卓红旗，雁荡峰头翻白浪。
更要不睹是籍没一切人家财，犹要算白帐。
送僧之湖南
释文珦（宋代）

交游星散尽，之子复南行。
惜别悲杨柳，相思寄杜蘅。
好山须驻锡，恶路莫贪程。
近得湘中信，湘中寇未平。
岁暮福昌怀古四首 其四 连昌宫
张耒（宋代）

欲问兴亡已惨颜，桑田沧海变人间。无情野水青春在，不动南山白日閒。

伐木清溪寒剥啄，鸣禽高柳晓缗蛮。蛾眉皓齿终黄土，谁道仙宫有使还。
灵峰院龙龛山和蔡君谟
董渊（明代）

{左石右畾}硌弥沙界，谽谺古洞天。
门邻金布地，桥枕玉鸣泉。
庭鹤归迷主，龛龙去失年。
扫云嫌俗驾，题壁托诗仙。
胜景无今古，居人有后先。
不知游者驭，谁见海为田。
依韵和达观禅师还山後见寄
梅尧臣（宋代）

云归在高岭，人见是无心。
矫矫将栖鸟，遥遥傍故林。
南方虽有暖，腊月易成阴。
惟恐多风雪，幽期未可寻。
同前
廖刚（宋代）

画堂开宴惬新凉，燕舞莺歌奉玉觞。未放仙舟登李郭，更看贤守会龚黄。

三竿日照旌旗动，千里风飘锦绣香。尽醉故应怜夜永，高情莫逆话偏长。
到任后寄家兄
唐庚（宋代）

君子所就三，为食最为下。起家仰寸禄，此实下焉者。

南山无敝仰，千里就官舍。但使食有鱼，敢言曹乏马。

同寮皆故人，每事相假借。况复官长贤，醉归应不骂。
春思五首 其三
韦骧（宋代）

青烟拂拂扑晴晖，帘幕无风永日垂。不恨离人归不早，只疑春色故相欺。
忆秦娥（曹季明休沐日会同舍小酌，命爱女奏琴于帘间，索词。醉中口占）
姚述尧（宋代）

珠帘深。玉人天上传清音。传清音。云横新雁，梅落寒林。琴声奏梅花词。

□□□□□□□。□□□□□□□。□□□。谢家庭院，寿酒频斟。
长安道
陆游（宋代）

千夫登登供版筑，万手丁丁供斲木。
歌楼舞榭高入云，复幕重帘昼烧烛。
中使传宣骑飞鞚，达官侯见车击毂。
岂惟炎热可炙手，五月瞿唐谁敢触。
人生易尽朝露曦，世事无常坏陂复。
士师分鹿真是梦，塞翁失马犹为福。
君不见野老八十无完衣，岁晚北风吹破屋。
题张生所编东莞英雄遗集
丘逢甲（清代）

榴花村人义旗起，梅蔚山下行朝峙。桓桓仗钺熊将军，落日光回海云紫。

时先从祖判韶石，心共将军表忠赤。嗟哉天水不复碧，热血射天天为白。

由来胡运无百年，此乡复出东莞伯。东莞山水天下奇，英雄屡见生于斯。

天生英雄付劫运，尤伤心者袁督师。敌方用间朝不知，长城自坏甘人欺。

朱明亡局决于此，何待粤中争立时！北都破败南都弃，三闽四广成何事？

君臣遗冢空残碑，流花桥畔啼鹃泪。尔伯尔侯苏与张，张家兄弟不可当。

苍黄百战野塘死，一死何止流荧光。人言东莞古闻邑，有人吊古编遗集。

六百年来战血凉，夜半灵旗鬼雄泣。鬼雄末造殊可哀，破碎河山莫收拾。

圆头山人尔何幸？东南保障功名立。我爱英雄尤爱乡，英雄况并能文章！

手持乡土英雄史，倚剑长歌南斗旁。
榆溪道上
欧阳玭（唐代）

初日在斜溪，山云片片低。乡愁梦里失，马色望中迷。

涧底凄泉气，岩前遍绿荑。非关秦塞去，无事候晨鸡。
宿觉庵
叶适（宋代）

宿觉名未谢，残山今尚存。
暂开云外宅，不闭雨中门。
麦熟僧常饿，茶枯客谩吞。
荒凉自有趣，衰病遣谁言。
感事三十四韵（丁卯已后）
韩偓（唐代）

紫殿承恩岁，金銮入直年。人归三岛路，日过八花砖。

鸳鹭皆回席，皋夔亦慕膻。庆霄舒羽翼，尘世有神仙。

虽遇河清圣，惭非岳降贤。皇慈容散拙，公议逼陶甄。

江总参文会，陈暄侍狎筵。腐儒亲帝座，太史认星躔。

侧弁聆神算，濡毫俟密宣。宫司持玉研，书省擘香笺。

唯理心无党，怜才膝屡前。焦劳皆实录，宵旰岂虚传。

始议新尧历，将期整舜弦。去梯言必尽，仄席意弥坚。

上相思惩恶，中人讵省愆。鹿穷唯牴触，兔急且cg猭.

本是谋赊死，因之致劫迁。氛霾言下合，日月暗中悬。

恭显诚甘罪，韦平亦恃权。畏闻巢幕险，宁寤积薪然。

谅直寻钳口，奸纤益比肩。晋谗终不解，鲁瘠竟难痊。

只拟诛黄皓，何曾识霸先。嗾獒翻丑正，养虎欲求全。

万乘烟尘里，千官剑戟边。斗魁当北坼，地轴向西偏。

袁董非徒尔，师昭岂偶然。中原成劫火，东海遂桑田。

溅血惭嵇绍，迟行笑褚渊。四夷同效顺，一命敢虚捐。

山岳还青耸，穹苍旧碧鲜。独夫长啜泣，多士已忘筌。

郁郁空狂叫，微微几病癫。丹梯倚寥廓，终去问青天。
弥陀寺
张駥（清代）

参差摇竹影，胜地造香林。不觉尘方净，能生兴转深。

佛坛著妙相，午磬响清音。佳境终难得，还同坐夕阴。
梅茶山雀
柯潜（明代）

绛葩玉蕊一般奇，共斗浓芳雪霁时。群雀惊寒栖不定，振翰欲上万年枝。
会稽道中
王稚登（明代）

江东名郡古无双，处处青山照玉缸。
竹箭一流明客枕，芙蓉两岸夹船窗。
清猿夏断稽山庙，急雨朝平孝女江。
此地何须叹沦落，买臣头白始为邦。
蓦山溪·芳菲叶底
万俟咏（宋代）

芳菲叶底。谁会秋江意。深绿护轻黄，怕青女、霜侵憔悴。开分早轻，都占九秋天，花四出，香七里。独步珠宫里。佳名岩桂。却是因遗子。不自月中来，又那得、萧萧风味。霓裳旧曲，休问广寒人，飞太白，酬仙蕊。香外无香比。
留辞
刘长卿（唐代）

南楚迢迢通汉口，西江淼淼去扬州。

春风已遣归心促，纵复芳菲不可留。
送家挣寺丞知洛南
梅尧臣（宋代）

秦爱商於地，信美洛水南。
银铅与丹砂，凿金民争贪。
蜀客善制锦，当先务桑蚕。
衣老以及少，使煦如春酣。
摘蔬有笋蕨，钓庖有岩潭。
颇同故乡味，将喜获所谙。
送人出使
吴芾（宋代）

天心轸念国西陲，妙选廷臣下赤墀。
要布宽仁慰雕瘵，用资根本济艰危。
九重眷遇风云会，万里威名草木知。
此去愿罗天下士，归来共立太平墓。
浯溪道中
陶之典（清代）

横空秋气发，历乱舞山晖。楼势摇溪竹，钟声返寺扉。

谷闻群兕斗，云带断峰飞。独有乘风翮，迢迢万里归。
新岭临眺寄连总进士
欧阳玭（唐代）

关势遥临海，峰峦半入云。烟中独鸟下，潭上杂花熏。

寄远悲春草，登临忆使君。此时还极目，离思更纷纷。
山斋雪夜 
杨岳斌（清代）

君恩未报愧无颜，深谷容偷岁月閒。墓道依依云不散，柴门寂寂夜长关。

何来夜半如筛雪，流尽天涯似髻山。劝汝始终休改色，要留清白在人间。
十一月二十二日夜待子聿未归
陆游（宋代）

寒炉火半销，坏壁灯欲死。
人行篱犬吠，月出林鹊起。
吾儿信偶非长路，老子可怜煎百虑。
人人父子与我同，立朝勿遣交河戍。
赵清宪
岳珂（宋代）

公为中司，排击元祐故臣，而犹拳拳于伊洛之门人。

岂奏疏陈事或为世资而诎，而作诗怀友固不害于私情之伸耶。

于虖，是私情也，而实出于公言。此吾之所以重叹，而列之于斯文也。
立春日有感用彦博韵
李流谦（宋代）

双毂行天不停辔，世间那得西流水。
麻姑昨夜呼我饮，笑说海流飞几几。
百年半见韶华浓，不妨老子颊仍红。
人生万事有起伏，缓听高歌酌春醁。
赋得秋水寄怀友人
陈子升（明代）

无限秋天色，偏于秋水多。风高太液雁，月满洞庭波。

最彻庄生理，堪邀孺子歌。自从南浦别，春去却如何。
自杨溪过葛藤科
吴与弼（明代）

港下归鞭问葛藤，名科山水总含情。朋游迎送秋江晚，古渡寒流月影清。
回岭
杨公远（宋代）

梯级层层步颇艰，岭头清吹逼人寒。四边绝壁诗怀壮，一片苍空眼界宽。

何处山坳吞落照，长年石罅喷鸣湍。支筇对景盘桓久，领略留将作画看。
右丞相张公达明营别墅于汝川记可游者九处绘而为图贻书属晋陵孙某赋之 怀贤庵
孙觌（宋代）

佳人去何之，岁月忽已逝。怀人昔孟光，问道今法喜。

百年草头露，一梦月中蚁。见此两足尊，感动泪如洗。

区区记刻舟，儿嬉亦漫尔。永断三生缘，付此一弹指。
陪沈虞卿使君游钱园
楼钥（宋代）

休沐无官事，公庭且放衙。
城中寻胜地，道上引高牙。
潭府临芳寻，东岩玩物华。
山林真夐绝，栋宇谢豪奢。
陶令亲栽菊，秦侯晚种瓜。
裴公余绿野，六一醉琅玡。
幽阪森三友，飞桥粲百花。
树深藏曲折，谷险路谽谺。
道院罗星斗，禅房供释迦。
鳌峰思御气，画舸想乘槎。
佳处城环雉，吟边路绕蛇。
登山携翠袖，喝道屏银檛。
井市花相映，湖陂柳半遮。
高歌惊野鸟，叠鼓乱鸣蛙。
陛级青珉滑，秋千彩旆斜。
丛篁穿嫩笋，芳草绽新葩。
静憩方开宴，徐行更试茶。
仙醪斟玛瑙，玉指奏琵琶。
清绝嚣尘远，苍茫望眼赊。
诗情弥海峤，饮兴渺天涯。
贤尹民同乐，名郎子克家。
才高修月户，笔妙补天娲。
挥麈风流胜，凭栏笑语夸。
追风惭款段，倚玉媿蒹葭。
逸韵迷春蝶，清欢接暮雅。
舞茵收地锦，画烛照笼纱。
耋稚欣相告，舆台靖不哗。
微风朝趁马，好雨夜随车。
土脉兴原隰，霖膏润甲芽。
相将劝耕去，和气满桑麻。
谢王炳之惠茶
黄庭坚（宋代）

平生心赏建溪春，一邱风味极可人。
香包解尽宝带胯，黑面碾出明窗尘。
家园鹰爪改呕泠，官焙龙文常食陈。
於公岁取壑源足，勿遣沙溪来乱真。
虞美人·东风催客呼前渡
吴潜（宋代）

东风催客呼前渡。宿鸟投林暮。欲送人送得归人。万叠青山罗欲、是愁城。谁家台榭当年筑。芳草垂杨绿。云深雾暗不须悲。只缘盈虚消息、少人知。
送王绪剡中
皇甫冉（唐代）

不见关山去，何时到郯中。已闻成竹木，更道长儿童。

篱落云常聚，村墟水自通。朝朝忆玄度，非是对清风。
宫词
王珪（宋代）

元夕星灯照露台，六宫歌吹出云来。
夜深翠辇归金殿，十里回廊锦帐开。
句
洪天锡（宋代）

平生要识琼崖面，到此当坚铁石心。
过八叠舖问宿
陈造（宋代）

平野俄空阔，遥山且有无。
斜阳对扪蝨，螟树忽啼乌。
老去犹羁旅，生平颇壮图。
田翁诧丰岁，不拟话为儒。
卧芝山房为传木虚弟木剡作 其三
黎民表（明代）

高卧深山抱玉书，商歌一曲意何如。只愁四海云罗密，又出人间护汉储。
得归
方岳（宋代）

日日言归始得归，归欤好在旧牛衣。
青山未害欠诗屋，白鸟倘能看钓矶。
欲问古人今在否，不知吾道是耶非。
里中父老如相过，应叹艰难带解围。
上王公明寿四首 其四
王质（宋代）

风起云飞志，包含具善邻。试看公出手，毋谓我无人。

挥羽思平魏，登场决并秦。功成身莫退，小驻八千春。
观兵
苏籀（宋代）

错捐金带子舆台，李典张辽安在哉。
济溺我应知大略，摧锋人自得高才。
伍符勤选加搜练，戎阃徐图妙鉴裁。
引领山西十万骑，中原失御实堪哀。
赠川官五星先生
王迈（宋代）

谈星这士如星密，得似川官万之一。
雅筹到手疾如飞，口觜翻澜眼波碧。
相逢笑问雌甲辰，掀髯怂惥曲江春。
自怜蹭蹬负岁月，敢谓渠侬许可真。
明时取士非唐比，忠臆不空人所耻。
三筹交臂输少年，只较刘蕡差胜尔。
川官重来话荣枯，声言温饱非所图。
他时散漫游江湖，未省还能访我无。
横溪回道中作
强至（宋代）

赤云蔽层霄，旱日作炎酷。
解带荫广厦，肤汗发如沐。
世无广寒宫，何地避蒸溽。
嗟嗟尚未已，里胥报甚速。
云有邑顽民，饮酒溢鼠腹。
半酣张空拳，中者致殒踣。
甲令著定宪，继踵当视覆。
驱车不敢缓，冒暑走山曲。
敝盖无丈阴，托庇何跼促。
因思古贤宰，民鲜犯鞭扑。
子贱弗下堂，政务自清肃。
顾予今何人，为治乃不淑。
民既冒重辟，已亦苦匍匐。
胡不树善治，泰然处华屋。
与邑官会凝翠阁
李纲（宋代）

屹然高阁虚且通，溪山增秀来薰风。皆云闽境似此少，岂但为最沙阳中。

栋楹显敞制度巧，饰以黝白非青红。七峰倒景蘸层碧，十里平津流向东。

连山松桧郁葱茜，一溪烟雨寒冥濛。沈沈月彩照清夜，漠漠云影摇苍穹。

眼光到处色皆翠，凝结至今劳化工。几年落寞顾眄地，拈出始知观览雄。

开筵置酒共临赏，正暑景物生秋容。画船笳吹助清咽，津岸击鼓声逢逢。

世间万事非偶尔，成此一段传无穷。我归三子子归我，毕竟假合谁之功。

人生会合自可乐，且须吸尽玻瓈钟。他时追忆如梦寐，一笑胜游回首空。
定风波
朱敦儒（宋代）

红药花前欲送春。金鞭柘弹趁芳尘。故傍绣帘挼柳线。恰见。淡梳妆映瘦腰身。

闲倚金铺书闷字。尤殢。为谁憔悴减心情。放下彩毫匀粉泪。弹指。你不知人是不知人。
薛民望号九山持卷乞诗
顾清（明代）

西北三江带五湖，九山清胜结吾庐。风烟陆瑁家相近，水石王蒙画不如。

长日林光围几席，有时空翠落衣裾。鹤书未论他年事，门外时来长者车。
朝中措 其二 用刘随州句
吴绮（清代）

菊花能醉去官人，金粟记前身。半世难忘酒德，一年长祭诗神。

奚为惆怅，聊将旷达，且养嶙峋。稳住半峰山茨，饱餐千里湖莼。
颂古一百首
释智愚（宋代）

拟从险处放身时，那个商量不皱眉，
不动毫芒亲到底，眼睛皮绽盖须弥。
焚香蓝帐中酷似梅花
许景衡（宋代）

江南腊雪不到地，六出枝头也逼真。万里塞垣从簿领，五年驿逼绝音尘。

谁知斗帐回残梦，却有炉烟作早春。草木无情聊假合，谢他知有个中人。
海上
胡宿（宋代）

天幕纷纭海水浮，日车东上恶埃收。金钩欲下灵鳌怖，铁网将埃宝树愁。

自昔神仙尝有药，从来银阙不通舟。燕酣餐尽蟠桃熟，会约琴高控鲤游。
赠僧
李洞（唐代）

不羡王公与贵人，唯将云鹤自相亲。

闲来石上观流水，欲洗禅衣未有尘。
《鸣泉思》，思君子也。君子抱道且殆，而时
苏轼（宋代）

鸣泉鸣泉，经云而潺湲。
拔为毛骨者修竹，蒸为云气者霏烟。
山夔莫能隐其怪，野翟讵敢藏其奸。
茅庐肃肃，昔有人焉。
其高如山，其清如泉。
其心金与玉，其道砥与弦。
执德没世，落月入地，
英名皎然，阳曦丽天。
旧隐寂寂，新篁娟娟。
思彼君子，我心如悬。
谷鸟在上，岩花炫前。
鸣泉鸣泉，能使我菀结而华颠。
借宿洞门五绝
程公许（宋代）

意行忽上凌云阁，粉雉周遭山四围。
何以清音亭上座，峨眉扫翠雪涛飞。
留别西湖兼柬孔文谷万鹿园赵龙岩田豫阳童南
周诗（明代）

淹薄武林游，重轮忽四望。
兴谐谢客幽，迹类向长放。
崇岭遵逶纡，澄湖泛滉瀁。
莲刹诣诸天，香台遍昭旷。
聊因杯度慈，一遣迷津妄。
泉挹气冽清，洞历石攒障。
侧足凌层梯，迥与丹霞傍。
烟绵百雉联，<山截>两峰向。
晒越吴山巅，观涛海门上。
衰莽吊遗墟，怀往情亦怆。
攀践匪一途，灵异信多状。
景物无遁形，微尚自兹畅。
会心既以玄，感来宁弗亮。
结侣得应刘，调逸每相抗。
倾座激悬河，芳飙企予仰。
绸缪林中娱，万事等飘坱。
发咏互酬答，真赏繇郢唱。
凄其徂岁阴，曰归介征榜。
踟蹰行复留，念此意弥广。
断梗惜临流，抚膺吐深恨。
湘云
吴商浩（唐代）

□满湘江云莹空，纷纷长对水溶溶。

日西遥望自归处，尽挂九疑千万峰。
谢答闻善二兄九绝句
黄庭坚（宋代）

阮籍刘伶智如海，人间有道作糟丘。
酒中无诤真三昧，便觉嵇康输一筹。
七月九日二首
刘克庄（宋代）

海激天翻电雹嗔，苍松十丈劈为薪。
须臾龙卷它山去，误杀田头望雨人。
奉祠东归
蔡戡（宋代）

老来不复叹飘零，游宦真如水上萍。
绵力何堪分阃寄，宽恩犹许奉祠庭。
休夸仙去骑鲸李，剩喜归来化鹤丁。
料得亲朋相慰藉，还惊双鬓失青青。
奉天酬别郑谏议云逵、卢拾遗景亮见别之作
戴叔伦（唐代）

巨孽盗都城，传闻天下惊。陪臣九江畔，走马来赴难。

伏奏见龙颜，旋持手诏还。单车不可驻，朱槛未遑攀。

故人出相饯，共悲行路难。临岐荷赠言，对酒独伤魂。

世故山川险，忧多思虑昏。重阴蔽芳月，叠岭明旧雪。

泥积辙更深，木冰花不发。郑君间世贤，忠孝乃双全。

大义弃妻子，至淳易生死。知心三四人，越境千馀里。

骏马帐前发，惊尘路傍起。楼头俯首看，莫敢相留止。

拜阙奏良图，留中沃圣谟。洗兵救卫郡，诱敌讨幽都。

名亚典属国，良选谏大夫。从容九霄上，谈笑授阴符。

卢生富才术，特立居近密。采掇献吾君，朝廷视听新。

宽饶狂自比，汲黯直为邻。就列继三事，主文当七人。

可怜长守道，不觉五逢春。昔去城南陌，各为天际客。

关河烟雾深，寸步音尘隔。羁旅忽相遇，别离又兹夕。

前悲涕未干，后喜心已戚。而我方老大，颇为风眩迫。

夫君并少年，何尔鬓须白。惆怅语不尽，裴回情转剧。

一尊自共持，以慰长相忆。
遇山居老有感 其一
杨士奇（明代）

细柳鲜桃潋滟春，白云流水净无尘。看渠鹤发林居者，只傍青山老此身。
宿鄠郊赠罗处士
李洞（唐代）

川静星高栎已枯，南山落石水声粗。

白云钓客窗中宿，卧数嵩峰听五湖。
秋日过吴侃幽居
赵湘（宋代）

掩门多径草，凉气动疏林。
细雨经烟尽，微阳到菊深。
话诗无鸟过，试茗有僧寻。
欲去还留宿，窗边月照琴。
和戴天使重阳前一夕宿长沙驿二首 其一
赵抃（宋代）

诘旦逢佳节，今宵寓远乡。且欣宾榻解，休叹客亭长。

黄叶临风乱，红萸浥露香。酒徒何处所，空自忆高阳。
题邓仙客墓
天峤游人（唐代）

鹤老芝田鸡在笼，上清那与俗尘同。

既言白日升仙去，何事人间有殡宫。
淹留
陈曾寿（清代）

三年冰雪此淹留，未识春风已入秋。浓笑有花多僻异，高鸣无鸟只啁啾。

致身砺石谁羊鼻，入梦精魂感马周。际遇由来关运会，深恩惆怅若为酬。
瀑布泉
刘泾（宋代）

瀑布宜终宵，幽鸟时一吟。浩然太虚际，始识本来心。

情闲日自长，步远意亦深。更携九节杖，插遍萧萧林。
汤泉荷花开绝早插胆瓶中问以芍药甚有风致
弘历（清代）

霞剪衣裳恰五铢，清和春色满仙壶。温泉浴罢娇无力，扶起身边有念奴。
桂源晓别秦珏河堤
余靖（宋代）

回馆逢清论，长亭惨别襟。
亡羊南北路，躍马利名心。
酒市摇风帜，花村锁雾林。
行行俱得意，结绶有知音。
送蔚教授归襄阳分题得解佩渚
詹同（明代）

襄阳城外西南阿，秋风江渚生白波。渚宫神女老龙子，手把瑶华双踏歌。

双踏歌，醉晴日，娇比春花红欲滴。紫绡衣袂青霞裳，绿髻如云高一尺。

佩环解下明月珠，五色虹光照秋碧。郑生所遇天下奇，乐莫乐如初相知。

桑田沧海几更变，天上人间多别离。蔚君家在襄阳住，皎皎清标䫫交甫。

携琴合向万山中，莫作书堂近江渚。向来神女亦化龙，时复寻珠起风雨。
夏昼
章望之（宋代）

一日常百刻，转若车轮忙。
千日十万刻，百年能几长。
达人齐古今，一生甚微茫。
夏日岂为永，而足以较量。
人世不足惜，行善乃自彰。
无及闲暇时，般乐为淫荒。
夷齐饿人者，颜闵非公王。
其人品孰亚，周氏与虞唐。
亦用仁义积，岂今身未亡。
富贵无可恃，莫与公道强。
夜思昼以力，四序皆流光。
示君夏昼诵，惕惕其自伤。
题邹一桂五香图 其一 桂
弘历（清代）

已艳刘安口，那论吴刚手。似语同馨者，於秋独能守。